Esimest korda EM-il lõppvõistlusele jõudnud Kirt tegi enda parima tulemuse kohe avakatsel.

Sakslased võtsid kodupubliku ees kaksikvõidu, Euroopa meistriks tuli 89.47 visanud Thomas Röhler ja hõbeda võitis Andreas Hoffmann 87.60-ga.

Lõpptulemused:

1. Thomas Röhler (Saksamaa) 89.47

2. Andreas Hoffmann (Saksamaa) 87.60

3. Magnus Kirt (Eesti) 85.96

4. Marcin Krukowski (Poola) 84.55

5. Johannes Vetter (Saksamaa) 83.27

6. Antti Ruuskanen (Soome) 81.70

VÕISTLUSE KÄIK:

1. viskevoor:

Kirt alustab kohe suurepärase viskega, saades kirja 85.96!

Üks Kirdi peamisi konkurente, sakslane Johannes Vetter tegi umbes 75-meetrise viske ja astus üle. Teine suursoosik, sakslane Andreas Hoffmann viskab avakatsel 85.61. Thomas Röhler teeb ligi 90-meetrise katse, aga tõuseb punane lipp ja vise mõõtmisele ei lähe.

Esimese vooru järel on seega Kirt liider!

2. viskevoor:

Teine katse Kirdil ebaõnnestub ja ta ei lase seda ära mõõta.

Vetter saab teisel katsel tulemuse kirja, visates 82.59.

Hoffmann viskab teisel katsel 87.60 ja tõuseb uueks liidriks, kuni teeb enda viske Röhler, kes viskab 88.02.

Teise viskevooru järel seega Röhler esimene, Hoffmann teine ja Kirt kolmas.

3. viskevoor:

Kirt tulemust ei paranda, visates 82.84.

Vetter kolmandas voorus tulemust ei paranda, Hoffmanni kolmas katse mõõtmisele ei lähe.

Poolakas Marcin Krukowski viskab aga kolmandal katsel 84.55 ja tõuseb neljandaks.

Röhler viskab kolmandal katsel 89.47! Ja kindlustab enda liidripositsiooni.

Kaheksa parema seas jätkavad paremusjärjestuses Röhler, Hoffmann, Kirt, Krukowski, Vetter, Mardare, Vadlejch ja Ruuskanen.

4. viskevoor:

Kirdil ei õnnestu tulemust parandada, seekord saab ta kirja 81.67.

Hoffmann ei saa ka selles voorus tulemust kirja, Röhler aga teeb taas hea viske - 87.58.

Nelja viskevooru järel siis esikolmik endiselt sama: esimene Röhler, teine Hoffmann ja kolmas Kirt.

5. viskevoor:

Kirt teeb kahe eelneva katsega üsna sarnase tulemuse, visates 82.46.

Hoffmann ei lase taas enda katset ära mõõta. Röhler enda viiendast katsest loobus.

6. viskevoor:

Medal on käes! Neljandal kohal olev poolakas astub enda viimase katse üle.

Kirt lõpetab võistluse tulemusega 84.81. Kolmandat korda läbi aegade on Eesti odaviskaja võitnud EM-il medali!

Hoffmann viskab viimasel katsel 85.48 ja võidab hõbemedali, Euroopa meistriks tuleb Röhler, kes saab viimasel katsel kirja 87.90.